**KEMIJA 8. razred**

**DELO NA DALJAVO ( DOMA ), torek, 21. 4. 2020**

**Kisline in baze v okolju**

*Za zaznavo okusa so najpomembnejše molekule v hrani in pijači, ki delujejo kot snovni dražljaji za čutnice na jeziku. Okušati je mogoče le snovi, ki se raztapljajo v slini. Različne molekule vzdražijo različne vrste čutnic na jeziku, okusi pa se tolmačijo v možganih ...*

**Navodila za učence**

***Razmisli in razišči***

* *Kisline na krožniku*

Če ugrizneš v limono ali popiješ kozarec močno kisle limonade, se boš verjetno spačil/-a in rekel/-a: »Kislo!« Kisel okus je posledica lastnosti kislin.

Razišči, katere kisline so pogoste v prehrani.

* *Kisline v okolici doma*

Kadar po nesreči zaideš v kup kopriv ali stopiš v mravljišče, bodo tvoje besede verjetno: »Peče.« Tudi pekoč občutek je posledica lastnosti kislin.

Razišči, katere kisline so pogoste v okolju.

V učbeniku na str. 100, si preberi Katere snovi so kisle in katere bazične. V zvezek si zapiši naslov Kisline in baze v okolju in prepiši zapis v zvezek.

V DZ na str. 110 reši naloge od 1- 4. Pomagaj si z učbenikom.

Verjetno se ne zavedaš, da se s kislinami, bazami in solmi srečuješ na vsakem koraku. Naštetih je nekaj primerov kislin in baz, ki jih lahko pogosto srečaš v svojem vsakdanjem življenju. Živila, ki vsebujejo kisline so kisla. Baze pa se od kislin zelo razlikujejo. Uporabljamo jih v posebne namene. V večini primerov pa so njihove lastnosti ravno obratne od lastnosti kislin.

*Zapis v zvezke, torek, 21. 4. 2020*

**KISLINE IN BAZE V OKOLJU**

Snov je lahko kisla, nevtralna in bazična.

**Kisline**

Najdemo v naravi, mnoge se nahajajo tudi v hrani.

V živih bitjih:

* v želodcu: **klorovodikova kislina**,
* v mišicah: **mlečna kislina**,
* v urinu: **sečna kislina**,
* v koprivah in mravljah: **mravljična kislina**;

V prehrani:

* kis: **ocetna kislina**,
* v zelenjavi: **oksalna kislina**,
* v sadju: **citronska, vinska, jabolčna kislina**,
* mlečni izdelki:**mlečna kislina**.

**Baze**

* rastlinski pepel: **natrijev karbonat, kalijev karbonat**,
* alkaloidi v rastlinah: **kofein, nikotin, morfij, atropin, kokain** ...
* čistilna sredstva (za pečice, pranje posode, detergenti, mila) in zobne paste,
* v prehrani (pecilni prašek).